Λάβετε θέσεις

To Λάβετε θέσεις είναι ο τίτλος ελληνικής κινηματογραφικής κοινωνικής ταινίας σε σκηνοθεσία και σενάριο του Θόδωρου Μαραγκού, παραγωγής 1973.

Πλοκή

Ο Αντρέας (Βαγγέλης Καζάν) είναι ένας ράφτης και πρώην δρομέας που ετοιμάζεται να λάβει για μία ακόμη φορά μέρος σε τοπικό επαρχιακό αγώνα δρόμου στη Μεσσηνία. Όμως τα χρόνια έχουν περάσει. Και μαζί με αυτόν μεγαλώνει και η Ελλάδα που παίρνει και αυτή μέρος σε έναν άλλο αγώνα. Έναν αγώνα εκσυγχρονισμού. Οι μικροί αγρότες χάνουν σιγά σιγά τα κτήματά τους, οι δουλειές σπανίζουν, η επαρχία αδειάζει και οι πόλεις γιγαντώνονται από την εσωτερική μετανάστευση.

Ο Αντρέας εγκαταλείπει και αυτός, όπως και οι περισσότεροι συντοπίτες του, το χωριό του και ανεβαίνει στην Αθήνα, όπου πιάνει δουλειά ως εργάτης σε εργοστάσιο. Η απρόσωπη πρωτεύουσα τον καταπνίγει, αντίθετα με αυτό που γίνεται με έναν νέο που γνωρίζει, ο οποίος είναι γεμάτος ζωντάνια και αισιοδοξία για το μέλλον.

Διανομή 

 Βαγγέλης Καζάν - Αντρέας
 Χρήστος Τόλιος - Μπάμπης
 Κώστας Τσάκωνας - αγρότης
 Βασίλης Τσιπίδης - εργάτης
 Φανή Τόλιου - Γεωργία
 Κώστας Αλεξανδράκης - γεωπόνος

Παραγωγή 
Η ταινία γυρίστηκε σχεδόν εξ ολοκλήρου στα Φιλιατρά Μεσσηνίας.  Είναι η πρώτη μεγάλου μήκους ταινία του Θόδωρου Μαραγκού.  Κυκλοφόρησε στις κινηματογραφικές αίθουσες τη σεζόν 1973-1974 και, κόβοντας 17.363 εισιτήρια, κατατάχθηκε στην 36η θέση ανάμεσα σε 44 ταινίες της ίδιας σεζόν. 

Ο σκηνοθέτης έχει πει για την ταινία:Το Λάβετε θέσεις μίλαγε για μια ιστορική καμπή στην Ελληνική κοινωνία, το τέλος μιας εποχής. Βίωσα στο χωριό μου την «αιμορραγία» της ελληνικής επαρχίας, την εγκατάλειψη, τον μαρασμό. Επιλέγοντας μια αισιόδοξη στάση, βάζω ως πρωταγωνιστή κάποιον που μένει να το παλέψει. Τότε, υπήρχε όραμα.

Διακρίσεις 
Η ταινία απέσπασε 4 βραβεία στο Φεστιβάλ Κινηματογράφου Θεσσαλονίκης 1973 (καλύτερης καλλιτεχνικής ταινίας, φωτογραφίας, πρωτοεμφανιζόμενου σκηνοθέτη και τιμητική διάκριση ερμηνείας).

Παραπομπές

Εξωτερικοί σύνδεσμοι 
 Λάβετε θέσεις  στο Cine.gr
 Λάβετε θέσεις στην Ταινιοθήκη της Ελλάδος

Ελληνικές ταινίες
Ταινίες του 1973
Ελληνόφωνες ταινίες
Ελληνικές δραματικές ταινίες
Ταινίες σε σκηνοθεσία Θόδωρου Μαραγκού
Ταινίες σε σενάριο Θόδωρου Μαραγκού
Ταινίες γυρισμένες στην Ελλάδα
Σκηνοθετικό ντεμπούτο σε ταινίες
Βραβείο Καλύτερης Ταινίας στο Φεστιβάλ Κινηματογράφου Θεσσαλονίκης